รองนายกรัฐมนตรีและรัฐมนตรีว่าการกระทรวงกลาโหม  สั่งการตำรวจและกรมการขนส่งทางบก เร่งเอาผิดรถยนต์ควันดำ
รองนายกรัฐมนตรีและรัฐมนตรีว่าการกระทรวงกลาโหม สั่งการตำรวจและกรมการขนส่งทางบก เร่งเอาผิดรถยนต์ควันดำ  พร้อมขอความร่วมมือหยุดเผาพืชไร่และลดกิจกรรมที่ก่อให้เกิดมลภาวะพลโท คงชีพ ตันตระวาณิชย์ โฆษกกระทรวงกลาโหม เปิดเผยว่า พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม สั่งการให้ สำนักงานตำรวจแห่งชาติ ประสานกับกรมการขนส่งทางบก และ ขสมก. เร่งตรวจสอบและบังคับใช้กฎหมายอย่างจริงจังกับรถยนต์ควันดำที่ยังขับบนท้องถนน ทั้งรถโดยสารสาธารณะ รถบรรทุกและรถยนต์ส่วนบุคคล ที่มีการตรวจพบและรับแจ้งจากประชาชนจำนวนมาก โดยเฉพาะพื้นที่เขตเมือง โดยต้องให้มีผลการปฏิบัติที่เป็นรูปธรรมและมีความต่อเนื่อง พร้อมย้ำ ขอให้ทุกส่วนราชการต้องทำงานตามหน้าที่ ด้วยความโปร่งใส ยึดเอาประโยชน์ของประชาชนเป็นที่ตั้งพร้อมกันนี้ ได้กำชับฝ่ายปกครองทุกจังหวัดและอำเภอ รวมทั้ง กทม.และหน่วยงานทหารในพื้นที่ทั่วประเทศ เร่งสำรวจและประสานขอความร่วมมือในการรณรงค์ทำความเข้าใจกับประชาชนและผู้ประกอบกิจการให้ระงับการเผาพืชไร่ หรือชีวมวล หรือช่วยกันลดมลภาวะจากกิจการอื่นๆ รวมทั้งโรงงานอุตสาหกรรม โดยขอให้มีส่วนร่วมกันรับผิดชอบในการลดต้นเหตุของการก่อปัญหามลภาวะฝุ่นละอองที่เกิดขึ้นร่วมกันมากขึ้น จนกว่าสถานการณ์จะคลี่คลาย